

**ПРИЛОЖЕНИЕ**

**ПРЕПОРЪКА № 01/2019 НА КОМИТЕТА ПО ТЪРГОВИЯ В РАМКИТЕ НА СИП, СЪЗДАДЕН ПО СИЛАТА НА ВРЕМЕННОТО СПОРАЗУМЕНИЕ ЗА ПАРТНЬОРСТВО МЕЖДУ ЕВРОПЕЙСКАТА ОБЩНОСТ, ОТ ЕДНА СТРАНА, И ДЪРЖАВИТЕ ОТ ТИХООКЕАНСКИЯ БАСЕЙН, ОТ ДРУГА СТРАНА**

**от [...] година**

**по отношение на присъединяването на Самоа и бъдещите присъединявания на други държави от Тихоокеанския басейн**

КОМИТЕТЪТ ПО ТЪРГОВИЯ,

Като взе предвид Временното споразумение за партньорство, с което се установява рамка за Споразумение за икономическо партньорство (наричано по-нататък „споразумението“) между Европейския съюз, от една страна, и държавите от Тихоокеанския басейн, от друга страна[[1]](#footnote-1), подписано в Лондон на 30 юли 2009 г., и по-специално членове 68, 78 и 80 от него,

като има предвид, че:

(1) Папуа-Нова Гвинея и Република острови Фиджи подписаха споразумението съответно на 30 юли 2009 г. и 11 декември 2009 г. и го прилагат временно съответно от 20 декември 2009 г. и 28 юли 2014 г.

(2) На 5 февруари 2018 г. Независимата държава Самоа (Самоа) подаде до страните, с цел вземане на решение, искане за присъединяване, заедно с предложение за достъп до пазара, в съответствие с член ХХIV от ГАТТ от 1994 г. Съответно Самоа се присъедини към споразумението на 21 декември 2018 г., като го прилага временно от 31 декември 2018 г.

(3) Предвид присъединяването на Самоа Комитетът по търговия направи преглед на споразумението и препоръчва на страните да приемат технически изменения на споразумението, за да се включи Самоа като страна по споразумението и нейното предложение за достъп до пазара да се добави към приложение II към споразумението.

(4) Подобни изменения на споразумението ще е необходимо да бъдат правени всеки път, когато нов тихоокеански остров се присъединява към споразумението.

(5) Комитетът по търговия предлага да му бъдат предоставени правомощия да взема решения относно всякакви технически изменения на споразумението, които могат да се окажат необходими след присъединяването на нови тихоокеански острови,

ПРИЕ НАСТОЯЩАТА ПРЕПОРЪКА:

Комитетът по търговия препоръчва на страните:

1. да заменят член 70, параграф 1 от споразумението със следното:

„1. За целите на настоящото споразумение „договарящи страни“ са Европейската общност, наричана „страната по споразумението ЕО“, от една страна, и Папуа-Нова Гвинея, Република острови Фиджи и Независимата държава Самоа, наричани „държавите от Тихоокеанския басейн“, от друга страна.“.

2. да добавят следния параграф 3 към член 80 от споразумението:

„3. Комитетът по търговия може да взема решения относно всякакви технически изменения на споразумението, които могат да се окажат необходими след присъединяването на нови тихоокеански острови.“.

3. в приложение II към споразумението да добавят текста на одобреното предложение за достъп до пазара на Независимата държава Самоа, съдържащо се в приложението към настоящата препоръка.

4. в приложение X към протокол II към споразумението да премахнат споменаването на Независимата държава Самоа от списъка „Други държави от АКТБ“.

Приета в [...] на [...] година.

|  |  |
| --- | --- |
| ***За Комитета по търговия*** | |
| От името на ЕС | От името на държавите от Тихоокеанския басейн |

1. OB L 272, 16.10.2009 г., стр. 1. [↑](#footnote-ref-1)